Diari Oficial de la Generalitat Valenciana


Sumari del DOGV 6002, del 28-04-2009 (2009/4516)

RESOLUCIÓ de 17 d'abril de 2009, de la Direcció General d'Avaluació, Innovació i Qualitat Educativa i de la Formació Professional, per la qual es convoquen proves d'accés als cicles formatius de Formació Professional.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6002

Data del DOGV
:   28-04-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/4516


Data del document
:   17-04-2009

Organisme emissor
:   Conselleria d'Educació

Tipus de document
:   Resolució

Correcció d'errades

Anàlisi jurídica

 Descriptors 

:   * formació professional
    * examen
    * ensenyament professional

RESOLUCIÓ de 17 d'abril de 2009, de la Direcció General d'Avaluació, Innovació i Qualitat Educativa i de la Formació Professional, per la qual es convoquen proves d'accés als cicles formatius de Formació Professional. [2009/4516]
L'Orde de 31 de març de 2009, de la Conselleria d'Educació, per la qual es regulen les proves d'accés a cicles formatius corresponents a la Formació Professional Inicial del sistema educatiu en l'àmbit de gestió de la Comunitat Valenciana (DOCV de 17 d'abril) establix, en l'article 2, que la direcció general competent convocarà, almenys una vegada a l'any, les corresponents proves d'accés als cicles formatius de Formació Professional Inicial del sistema educatiu.
D'acord amb la normativa indicada, i vistes les funcions que li són atribuïdes en el Decret 92/2007, de 6 de juliol (DOCV de 9 de juliol), del Consell de la Generalitat, pel qual s'establix l'estructura orgànica bàsica de la Presidència i de les conselleries de la Generalitat, i l'article 21 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJPAC), esta Direcció General ha resolt,
Primer. Finalitat
La present resolució té com a finalitat convocar la celebració de les proves d'accés als cicles formatius de Formació Professional per a l'any 2009, que tindran dos convocatòries, una ordinària, al juny, i una altra extraordinària, al setembre.
Segon. Condicions d'accés
Tota aquella persona que no reunisca els requisits acadèmics d'accés directe a un cicle formatiu, podrà concórrer a les proves d'accés sempre que complisca les condicions següents.
Proves de grau mitjà: tindre 17 anys d'edat o complir-los durant l'any 2009.
Proves de grau superior: tindre 19 anys d'edat o complir-los durant l'any 2009. Per als qui acrediten haver superat un cicle formatiu de grau mitjà i desitgen accedir a un cicle formatiu de grau superior de la mateixa família professional o d'una família o cicle relacionat amb el cicle de grau mitjà superat, el requisit d'edat per a la realització de les proves serà de 18 anys d'edat o complir-los durant l'any 2009.
Tercer. Validesa i efectes
El certificat que acredita haver superat la prova d'accés als cicles formatius de formació professional té validesa en tot el territori nacional.
La superació de les proves permetrà l'accés als cicles formatius als qui no complisquen els requisits acadèmics d'accés directe. Per a estos alumnes, els centres reservaran un 20% de les places vacants, que es podrà ampliar en cas que no hi haja prou sol·licituds per part dels alumnes d'accés directe.
Estar en possessió del certificat de superació de la prova d'accés no implica l'admissió automàtica del candidat per a cursar les ensenyances corresponents. Els aspirants que superen la prova d'accés hauran d'haver formalitzat la sol·licitud d'admissió en el centre educatiu on vullguen realitzar el cicle formatiu en els períodes que s'establisquen per a això i, en cas de ser admesos, formalitzar la matrícula en els terminis establits.
Els qui hagen superat la prova d'accés en convocatòries anteriors i no complisquen els requisits d'accés directe, podran optar directament a la reserva del 20% de les places indicada en el paràgraf anterior, dins del termini previst per a la sol·licitud de plaça per als cicles formatius. En este cas, les sol·licituds es baremaran junt amb les presentades pels que hagen superat les proves en la convocatòria actual.
Quart. Calendari
Tant la inscripció i la publicació de les llistes d'admesos, com la realització de les proves d'accés als cicles formatius i la entrega de justificants o de reclamacions es realitzaran segons els terminis indicats en l'annex I a esta resolució.
Quint. Horari de les proves
L'horari de celebració de les proves d'accés a cicles formatius, tant en la convocatòria ordinària com en l'extraordinària, serà l'indicat en l'annex II a esta resolució.
Sext. Lloc de realització
Les proves d'accés a cicles formatius de grau mitjà es realitzaran en tots els centres docents públics que impartisquen formació professional inicial en la Comunitat Valenciana. i en els privats que tinguen concertats cicles de grau mitjà.
Les proves d'accés a cicles formatius de grau superior es realitzaran en els centres docents públics i privats concertats de la Comunitat Valenciana que impartisquen cicles relacionats amb l'opció triada, en règim de concert en el cas dels centres privats.
Per a realitzar les proves, els aspirants hauran de portar el corresponent document identificatiu: DNI, targeta d'estranger, permís de residència temporal o definitiva, o visat d'estudis (règim especial d'estudiants estrangers).
Sèptim. Sol·licitud d'inscripció
Les sol·licituds d'inscripció es presentaran, en els terminis indicats en l'annex I, en els centres docents públics i privats concertats de la Comunitat Valenciana especificats en el punt sext d'esta resolució.
Els models de sol·licitud son els arreplegats en els annexos III i IV a esta resolució.
Junt amb la sol·licitud, els aspirants hauran de presentar:
- Document nacional d'identitat o targeta d'estranger o permís de residència temporal o definitiva o visat d'estudis (règim especial d'estudiants estrangers), amb fotocòpia per a ser confrontada.
- Declaració responsable de no reunir els requisits d'accés directe, i que si en el moment de formalitzar la matrícula al cicle reuniren tals requisits renunciarien a l'accés per prova, encara en el cas d'haver-la superat per a optar a les places d'accés directe. Un model d'esta declaració s'arreplega en l'annex V a esta resolució.
- Justificant d'haver pagat la taxa corresponent.
Octau. Entrega de documentació justificativa
Tant els motius d'exempció d'alguna part o apartat de les proves, com la superació d'un programa de qualificació professional inicial o d'un cicle formatiu hauran de ser acreditades amb la documentació corresponent. La documentació s'adjuntarà a la sol·licitud si l'aspirant ja la posseïx o s'entregarà en el termini indicat en l'annex I, segons els models que s'indiquen en els annexos VI i VII a esta resolució. Si la documentació no s'entrega en el dit termini, no es tindrà en compte els mèrits o motius d'exempció indicats.
Nové. Determinació dels centres examinadors
Una vegada finalitzat el termini de presentació d'instancies, els centres enviaran a les Direccions Territorials d'Educació de cada província relació d'aspirants i, si és el cas, sol licitud que, per problemes d'espai, els últims aspirants matriculats realitzen les proves en un altre centre. Les Direccions Territorials estudiaran les sol·licituds rebudes i determinaran els centres on hagen d'examinar-se estos aspirants.
Els centres que hagen rebut les sol·licituds d'estes persones les enviaran, junt amb tota la seua documentació, als centres on s'hagen d'examinar i en publicaran la relació, indicant el nom i l'adreça del centre on s'hauran d'examinar, segons el model de l'annex VIII.
Deu. Publicació d'admesos en cada centre
Una vegada analitzada la documentació de les persones que han de realitzar les proves en cada centre, estos publicaran la relació dels aspirants admesos, indicant les parts o apartats dels que han sol·licitat l'exempció i si la documentació justificativa està presentada, segons els models dels annexos IX i X.
Així mateix, es publicarà la relació de les/dels aspirants exclosos, indicant el motiu de l'exclusió, segons els models dels annexos XI i XII.
Una vegada analitzades les reclamacions que puga haver-hi, es publicaran les llistes definitives.
Onze. Orientació a l'alumnat inscrit
La direcció dels centres docents designarà el professorat dels diferents departaments didàctics i/o d'Orientació que haurà d'orientar les persones interessades en la seua realització.
L'orientació tindrà com a objecte informar sobre el calendari, estructura, continguts, criteris d'avaluació i possibilitat d'exempció de les proves.
Dotze. Prova d'accés a cicles formatius de grau mitjà
La prova d'accés als cicles formatius de grau mitjà serà comuna per a tots ells. La prova s'estructurarà en dos parts:
a) Part sociolingüística, que versarà sobre coneixements de llengua i literatura (castellana o valenciana) i ciències socials: geografia i història. Constarà de dos apartats:
a1) Llengua i literatura (castellana o valenciana), en què l'aspirant optarà per realitzar un dels dos comentaris de text proposats de llengua i literatura: el de castellà o el de valencià.
a2) Ciències socials: geografia i història.
b) Part científica, matemàtica i tècnica, que versarà sobre coneixements de matemàtiques, ciències de la naturalesa i tecnologia. Constarà de tres apartats:
b1) Matemàtiques.
b2) Ciències de la naturalesa.
b3) Tecnologia.
Els continguts d'esta prova estaran adaptats al que s'establix en el currículum vigent de l'ESO en la Comunitat Valenciana.
Tretze. Prova d'accés a cicles formatius de grau superior
La prova d'accés als cicles formatius de grau superior constarà de dos parts:
a) Part comuna, que constarà de tres apartats:
a1) Llengua i literatura (castellana o valenciana), en què l'aspirant optarà per realitzar un dels dos comentaris de text proposats de llengua i literatura: el de castellà o el de valencià.
a2) Llengua estrangera (anglés).
a3) Matemàtiques, que constarà d'exercicis de matemàtiques els continguts dels quals estiguen inclosos en el currículum de les matèries de matemàtiques aplicades a les ciències socials I i II.
b) Part específica, que constarà de dos apartats, b1 i b2), i inclourà continguts de determinats coneixements bàsics de matèries del batxillerat segons siga l'opció a què estiga adscrit el cicle formatiu. En l'annex XIII s'indiquen les opcions en què s'agruparan les proves, les matèries de batxillerat en què es basaran i els cicles formatius a què donen accés.
Ambdós parts de la prova inclouran continguts de matèries arreplegats en el vigent currículum del batxillerat en la Comunitat Valenciana.
Catorze. Exempcions
Podran sol·licitar l'exempció de la part sociolingüística o, si és el cas, de l'apartat que corresponga, així com de la part científica, matemàtica i tècnica o de l'apartat que corresponga de la prova d'accés a cicles formatius de formació professional de grau mitjà, els que reunisquen els requisits exigits en l'article 6, punts 2 i 3, respectivament, de l'Orde de 31 de març de 2009 de la Conselleria d'Educació, per la qual es regulen les proves d'accés a cicles formatius corresponents a la formació professional inicial del sistema educatiu en l'àmbit de gestió de la Comunitat Valenciana (DOCV de 17 d'abril).
Podran sol·licitar l'exempció de la part comuna de la prova o, si és el cas, de l'apartat que corresponga i l'exempció de la part específica de la prova o, si és el cas, de l'apartat que corresponga de la prova d'accés a cicles formatius de formació professional de grau superior els que reunisquen els requisits exigits en l'article 8, punts 2 i 3, respectivament, de l'Orde mencionat en el paràgraf anterior.
Els interessats en les exempcions hauran de fer-ho constar en les sol·licituds d'inscripció recollides als anexes III i IV per a les proves d'accès a cicles formatius de grau mitjà i superior, respectivament.
Les persones exemptes de tota la prova, segons indiquen el punt 1 de l'article 6 i el punt 1 de l'article 8 de l'orde mencionada, podran sol·licitar plaça directament en el cicle formatiu que desitgen cursar, passant a formar part del torn reservat a procedents de la prova d'accés a cicles formatius, o presentar-se a la prova d'accés sol·licitant les exempcions que consideren oportunes.
Els que demanen alguna exempció per experiència laboral hauran d'aportar la documentació següent:
- Certificats de les empreses on s'haja treballat en què es faça constar específicament la duració del contracte, l'activitat laboral desenrotllada per l'interessat i el nombre d'hores dedicades. En cas de treballadors autònoms, certificat d'alta en l'impost d'activitats econòmiques.
- Certificació de la Tresoreria de la Seguretat Social o de la mutualitat laboral a què estiguera afiliat, on conste l'empresa i el període de contractació o, si és el cas, el període de cotització en el règim especial de treballadors autònoms.
La concessió de les exempcions per experiència laboral es comunicarà mitjançant una resolució individualitzada a cada sol·licitant, emesa pel president de la comissió d'avaluació.
Les persones que hagen sol·licitat alguna exempció es podran presentar a l'examen de la part o apartat de què hagen sol·licitat l'exempció. En este cas, la nota final de la dita part o apartat serà la major entre les dos que pogueren correspondre-li, a saber, la nota de l'examen o la nota a què li dóna dret la certificació que presente.
Quinze. Elaboració de les proves
Els exercicis de les proves seran elaborats per l'Àrea de Formació Professional.
Setze. Coordinació
Els directors territorials d'Educació designaran en la província de l'àmbit de la seua competència un inspector d'educació encarregat de la coordinació del procés de desenrotllament de les proves.
Les seues funcions seran:
- Planificar, convocar i dirigir totes les reunions necessàries amb els directors dels centres educatius on es realitzen les proves en la seua província corresponent.
- Supervisar el seu desenrotllament.
- Atendre les consultes que respecte d'això realitzen els centres educatius.
L'Àrea de Formació Professional convocarà els inspectors de coordinació designats a les reunions conjuntes necessàries per a organitzar el desenrotllament de les proves.
Dèsset. Comissions avaluadores
En cada un dels centres educatius en què es realitzen les proves hi haurà una comissió avaluadora per a l'accés a cicles de grau mitjà i/o per a l'accés a cicles de grau superior composta per:
- El president, que serà el director del centre o, si no, un professor del Cos de Professors d'Ensenyament Secundàri o un professor del Cos de Professors Tècnics de Formació Professional.
- Quatre professors del Cos de Professors de Ensenyament Secundàri i/o del Cos de Professors Tècnics de Formació Professional, un dels quals actuarà com a secretari de la comissió.
- Així mateix es podran incorporar els professors necessaris, depenent de la complexitat dels exercicis a avaluar derivada de les diferents opcions que pot triar l'alumnat i del nombre d'estos.
La comissió avaluadora tindrà les funcions següents:
- Organitzar i realitzar la prova.
- Resoldre les sol·licituds d'exempció.
- Corregir i qualificar els diferents exercicis.
- Omplir l'acta i publicar les llistes provisionals i definitives dels resultats.
- Resoldre les reclamacions de qualificacions estimades incorrectes.
Les comissions avaluadores seran nomenades pel director del centre.
Díhuit. Qualificacions dels exàmens de les proves i publicació d'estes
Tant en la convocatòria ordinària com en l'extraordinària, una vegada realitzats els distints exàmens de les proves, les comissions avaluadores els qualificaran, puntuant cada un de 0 a 10 punts.
Per a calcular la nota de cada una de les parts, s'aplicaran els criteris següents:
1. Prova d'accés a cicles formatius de grau mitjà
a) Part sociolingüística. Mitjana aritmètica amb dos decimals de la qualificació en cada un dels dos apartats.
b) Part científica, matemàtica i tècnica. Mitjana ponderada de la qualificació de cada un dels tres apartats, que tindran els pesos següents: Matemàtiques, 5; Ciències de la Naturalesa, 3; Tecnologia, 2.
2. Prova d'accés a cicles formatius de grau superior
a) Part comuna. Tant el Comentari de Text triat com l'examen de Matemàtiques es qualificaran de zero a deu punts. L'examen d'Anglés s'avaluarà en termes d'Apte/No Apte.
Si l'avaluació d'Anglés és No Apte, la nota de la part comuna serà la mitjana aritmètica amb dos decimals de les qualificacions del Comentari de Text i l'examen de Matemàtiques.
Quan l'avaluació d'Anglés haja sigut d'Apte, la nota de la part comuna serà la mitjana aritmètica de les qualificacions del Comentari de Text i l'examen de Matemàtiques augmentada en 0,15 punts.
b) Part específica. Mitjana aritmètica amb dos decimals de la qualificació en cada un dels dos apartats.
La nota final serà la mitjana aritmètica amb dos decimals de les dos parts de la prova, si bé la nota final només es podrà calcular quan la nota de cada una de les parts de la prova siga superior a 4.
Si la nota final és igual o superior a 5, la prova es considerarà superada.
Finalitzat el procés de qualificació, es publicaran les actes provisionals amb la nota obtinguda en els exàmens dels distints apartats per les persones que s'hagen presentat a les proves, segons els models que figuren en els annexos XIV i XV a esta resolució.
Dènou. Qualificacions definitives de la convocatòria ordinària i publicació d'estes
Una vegada finalitzat el termini de presentació de la documentació necessària per a justificar les sol·licituds d'exempció en la convocatòria ordinària, les comissions avaluadores analitzaran i decidiran les qualificacions que corresponguen als sol·licitants d'alguna exempció en els distints apartats, segons establix l'article 12.4 de l'Orde de 31 de març de 2009 de la Conselleria d'Educació, per la qual es regulen les proves d'accés a cicles formatius corresponents a la Formació Professional Inicial del sistema educatiu en l'àmbit de gestió de la Comunitat Valenciana (DOCV de 17 d'abril)
La qualificació definitiva de cada apartat per a les persones que hagen sol·licitat algun tipus d'exempció serà la major entre les dos que pogueren correspondre-li a saber, la nota de l'examen o la nota a què li dóna dret la certificació que presente.
Conforme a l'article 12.3 de l'orde mencionada, per als alumnes que, havent superat un cicle formatiu de grau mitjà, hagen superat el curs de preparació de la prova d'accés als cicles formatius de grau superior regulat en les Instruccions de 4 de juliol de 2008 de la directora general d'Avaluació, Innovació i Qualitat Educativa i de la Formació Professional, per la qual es programa de manera experimental i per al curs escolar 2008/2009, el curs preparatori per a les proves d'accés als cicles formatius de grau superior de formació professional inicial, a la nota calculada se sumarà la puntuació resultant de multiplicar pel coeficient 0,15 la qualificació obtinguda en el curs.
D'acord amb la disposició addicional primera de la dita orde, l'alumnat que haja superat un Programa de Qualificació Professional Inicial experimental en la Comunitat Valenciana amb una qualificació igual o superior a 5 i que complisca els requisits per a realitzar la prova d'accés als cicles formatius de grau mitjà, disposarà d'una puntuació de partida que se sumarà a l'obtinguda en la prova; la dita puntuació s'obtindrà multiplicant la mitjana aritmètica de les qualificacions obtingudes en cada una de les àrees de Formació Bàsica i de Formació i Orientació Laboral i en cada un dels mòduls que componen l'àrea de formació professional, sempre que estes siguen iguals o superiors a 5, pel coeficient 0,1.
L'acta d'avaluació es confeccionarà segons els models que figuren en els annexos XVI i XVII a esta resolució.
En l'acta d'avaluació constarà la puntuació numèrica obtinguda en cada una de les parts o apartats de la prova d'accés a cicles formatius de grau mitjà o de grau superior amb la finalitat que l'interessat obtinga un certificat de superació de les dites parts o dels apartats que les componen.
Quan la qualificació total siga igual o superior a 5, es farà constar en l'acta la puntuació numèrica, expressada amb dos xifres decimals.
Les comissions avaluadores remetran una còpia de les actes d'avaluació a les direccions territorials d'Educació corresponents, en el termini màxim de set dies hàbils des de la publicació de les llistes definitives.
Les llistes amb els resultats provisionals i definitius de les proves es publicaran en el tauler d'anuncis dels centres docents on s'hagen realitzat en les dates que s'indiquen en l'annex I.
Vint. Convocatòria extraordinària
Les persones que, havent sol·licitat la inscripció en els terminis establits, no hagen superat la prova d'accés en la convocatòria ordinària, podran presentar-se a la convocatòria extraordinària del mes de setembre, i podran presentar així mateix els certificats necessaris per a les exempcions que hagen sol·licitat.
La superació de la prova en esta convocatòria només permetrà accedir, en el mes de setembre, a les vacants existents dels cicles a què la prova permeta l'accés, sense perjuí del dret a l'accés en pròxims cursos, tal com s'indica en l'apartat tercer de la present resolució.
Vint-i-u. Certificats
El secretari de l'IES en què es realitzen les proves expedirà, amb data 24 i 29 de juny de 2009, per a la convocatòria ordinària de les proves d'accés per a grau superior i mitjà respectivament, i amb data 14 de setembre, per a la convocatòria extraordinària, un certificat a les persones que les hagen superades en la seua totalitat, o en alguna de les seues parts i/o apartats, segons el model que figura en els annexos XVIII i XIX a esta resolució. Igualment expedirà un certificat a les persones que hagen superat les proves en la seua totalitat o en alguna de les seues parts i/o apartats dels centres docents privats concertats adscrits a estos.
En el certificat que s'estenga als qui hagen superat la prova d'accés a cicles formatius de grau mitjà, haurà de constar expressament que permet cursar qualsevol d'estos.
En el certificat que s'estenga als qui hagen superat la prova d'accés a cicles formatius de grau superior, haurà de constar la denominació de cada un dels cicles formatius a què dóna accés, segons les opcions que figuren en l'annex XIII de la present resolució.
En el certificat que s'estenga als qui acrediten haver superat un cicle de grau mitjà i superen la prova d'accés a algun cicle de grau superior relacionat amb aquell a què es desitja accedir, sense tindre 19 anys d'edat, d'acord amb el que s'especifica en l'apartat segón de la present resolució, haurà de constar expressament que només poden accedir als cicles i a les famílies professionals que s'indiquen en l'annex XX.
Vint-i-dos. Reclamació de qualificacions
Les reclamacions a què puguen donar lloc les qualificacions es faran conforme al procediment següent:
1. Es presentaran per escrit en el termini indicat en l'annex I al president de la comissió avaluadora del centre en què es van realitzar.
2. La comissió avaluadora ratificarà o rectificarà la qualificació objecte de reclamació, que el president comunicarà a l'interessat.
3. Contra la resolució de la comissió avaluadora es podrà interposar recurs d'alçada davant de la direcció territorial corresponent en el termini d'un mes, la resolució de la qual posarà fi a la via administrativa.
Disposicions finals
Primera
La present resolució produirà efectes l'endemà de la seua publicació en el Diari Oficial de la Comunitat Valenciana.
Segona
Contra la present resolució, que no esgota la via administrativa, es podrà interposar recurs d'alçada davant de la secretària autonòmica d'Educació en el termini d'un mes des de l'endemà de la publicació en el Diari Oficial de la Comunitat Valenciana, de conformitat amb els articles 114 i 115 de la Llei 30/1992, redacció donada per la Llei 4/1999 de Règim Jurídic de les Administracions Públiques i del Procediment Administratiu Comú.
València, 17 d'abril de 2009.- La directora general d'Avaluació, Innovació i Qualitat Educativa i de la Formació Professional: Auxiliadora Hernández Miñana.
Annex I
Calendari

\* \* \* \* \* \*
Anexo I
Calendario

Annex II
Horari de les proves

\* \* \* \* \* \* \* \*
Anexo II
Horario de las pruebas
0018268863UXDQM XX

\* \* \* \* \* \* \* \*
Anexo XX
